
הצעה לסדר-היום 

שביתת הסגל הזוטר באוניברסיטאות
היו"ר יעקב אדרי:
אנחנו עוברים לנושא הבא: שביתת הסגל הזוטר באוניברסיטאות, הצעות לסדר-היום מס' 6918 ו-6945. חבר הכנסת דב חנין, בבקשה. ישיב סגן השר מנחם אליעזר מוזס. בבקשה, יש לך שלוש דקות. 

דב חנין (חד"ש):
תודה. 

אדוני היושב-ראש, גברתי השרה, מכובדי סגן השר, עמיתי חברי הכנסת, הסגל הזוטר באוניברסיטאות ישראל יצא לשביתה מוצדקת מאין כמותה. זה נכון שהשביתה הזאת הוקפאה, מכיוון שחלק מהדברים נמצאים לקראת הסדרה, ואני מברך על כך, אבל הבעיה העיקרית עדיין נמצאת על שולחננו. הבעיה העיקרית היא בעיית צורת ההעסקה, מתכונת ההעסקה והעובדה שהעובדים האלה מועסקים ללא ביטחון תעסוקתי, ללא ביטחון בעתידם במוסדות המחקר, במוסדות הלימוד, באוניברסיטאות שלנו.

עמיתי חברי הכנסת, כמי שמגיע מהעולם האקדמי, כמי שבעצמו היה איש אוניברסיטה, אני חייב לומר לכם שאני בוש בהתנהגותן של האוניברסיטאות בישראל כלפי הסגל הצעיר שלנו, אותו סגל שבו בעצם תלוי עתידו של המחקר האקדמי, שבו תלויים הלימוד וההשכלה, מערכת ההוראה באוניברסיטאות. זו מתכונת לא נכונה, לא ראויה. 

מדברים על בריחת מוחות, אדוני סגן השר – זו מתכונת בטוחה לבריחת מוחות, כי מי שאין לו ביטחון בעתיד, מי שיודע שבכל סמסטר עתידו נפתח מחדש, שאולי בשנה הבאה הוא יעבוד, אולי בשנה הבאה הוא לא יעבוד, ובקיץ הוא ממילא לא עובד – אלה, אדוני סגן השר, תנאים בלתי אפשריים, וזו מתכונת בטוחה לעודד אנשים לצאת ולמצוא את עתידם במוסדות השכלה גבוהה ומחקר בחוץ-לארץ. 

אנחנו מדברים על אוניברסיטאות, אבל המצב חמור אפילו עוד יותר במכללות הציבוריות. במכללות הציבוריות יותר מ-70% מהמרצים הם מרצים מן החוץ. אנחנו מדברים על 4,500 מרצים במכללות הציבוריות; זה מספר קצת נזיל, אבל סדר-גודל של 4,500 מרצים. הם מפוטרים בכל סמסטר, ובחודשי הקיץ הם לא עובדים. הם צריכים לחתום בלשכה או להיות תלויים בבן-הזוג או בבת-הזוג. אדוני סגן השר, אני מזכיר לך, מדובר באנשים עם תואר דוקטור. הם עשו את כל מסלולי ההכשרה. אנחנו העברנו אליהם את המסר: רק תשכילו – ותצליחו. השכילו ונתקעו. 

אדוני סגן השר, אני מכיר לא מעט דוקטורים שעובדים בקיץ כברמנים, מלצרים, מחלקי עיתונים, נהגי מוניות. ואני שואל את עצמי, ואני שואל אותנו, אני שואל אותך, אני שואל את משרד החינוך: האם זה עתיד? האם זה הווה? האם זה נכון? האם כך ראוי לטפל בסגל? דיברתי קודם על האוניברסיטאות, ואני מדבר עכשיו על המכללות הציבוריות – בלי עתיד, בלי ביטחון, בלי זכויות אקדמיות? 

כשכל אלה אינם, לא יהיו בסופו של דבר, לא מכללות ולא אוניברסיטאות. מערכת ההשכלה הגבוהה בישראל תלויה באנשים האלה, אנחנו צריכים אותם. חשוב שנהיה הגונים כלפיהם, אבל חשוב שנהיה גם הגונים כלפינו. אם אנחנו רוצים השכלה גבוהה טובה בישראל, צריך לטפל בהם ברצינות ובצדק. תודה. 

היו"ר יעקב אדרי:
תודה. ישיב סגן השר מר אליעזר מוזס, בבקשה. 

סגן שר החינוך מנחם אליעזר מוזס:
אדוני היושב-ראש, חברי חברי הכנסת, המעלה הנכבד מר דב חנין, נציגות הסגל הזוטר באוניברסיטאות ונציגות ועד ראשי האוניברסיטאות – בראשי תיבות: ור"ה – מנהלות משא-ומתן זה כמה חודשים, מאוגוסט האחרון. המשא-ומתן מלווה על-ידי מל"ג וות"ת בדרגים הגבוהים ביותר באופן רציף. מר חנין, המשא-ומתן אינטנסיבי ונמצא בתהליך מתקדם. 

ב-22 בדצמבר, בתום פגישה משותפת של נציגות חברי הסגל הזוטר ונציגי ועד ראשי האוניברסיטאות, הוסכם כי חברי הסגל הזוטר יקפיאו את השביתה למשך 21 יום. מלכתחילה לא היה מקום או סיבה לקיום השביתה ולפגיעה מיותרת בציבור הסטודנטים בשעה שמשא-ומתן מתקיים, ואין בכך צורך. בקדנציה הנוכחית נחתמו הסכמים עם הסגל הבכיר באוניברסיטאות ועם הסגל במכללות, לאחר משא-ומתן רציני וענייני, בלי שהתקיימו שביתות ובלי לפגוע בציבור הסטודנטים. הרקע להסכמה היה התחייבות ור"ה לסיום הליך המשא-ומתן בשלושת השבועות הקרובים. 

כבר כעת ניתן לומר שהעלו מהלך בהליך המשא-ומתן. במהלך השבוע האחרון התקיימו פגישות משא-ומתן, וביום ג', אתמול, התקיים יום מרתון מרוכז להשלמת המתווה. בשבוע הבא מתוכננים שלושה מפגשים. ישנה כוונה אמיתית להגיע להסכמות. פירוט-יתר בשלב זה עלול רק לפגוע במשא-ומתן ולא להועיל. הנקודות השנויות במחלוקת נמצאות על שולחן המשא-ומתן ונדונות באופן אינטנסיבי ורציני. 

אני מקווה כי בתקופה הקרובה יגיעו הצדדים להסכמות סופיות, ומברך על ההתקדמות שנעשתה עד כה. תודה. 

היו"ר יעקב אדרי:
תודה לסגן השר. מסתפקים?

דב חנין (חד"ש):
ועדת חינוך. 

היו"ר יעקב אדרי:
טוב. לפי – – – 

סגן שר החינוך מנחם אליעזר מוזס:
ייתכן שעד – לוועדה זה כבר – – – 

דב חנין (חד"ש):
הלוואי. הלוואי. 

היו"ר יעקב אדרי:
אנחנו נעשה הצבעה על העברה לוועדת החינוך. בבקשה. אני אחכה לסגן השר עד שיגיע למקומו. 

בבקשה, אנחנו מצביעים. 

יואל חסון (קדימה):
בעד זה חינוך?

היו"ר יעקב אדרי:
בעד – כן, להעביר לוועדת החינוך. בבקשה. 

הצבעה מס' 18

בעד ההצעה להעביר את הנושא לוועדה – 6

נגד – אין

נמנעים – אין

ההצעה להעביר את הנושא לוועדת החינוך, התרבות והספורט נתקבלה.
היו"ר יעקב אדרי:
הנושא יעבור לוועדת החינוך. בעד – 6, אין מתנגדים, אין נמנעים. בבקשה.  

